Mala škola solidarnosti,
Zagreb 8.1. – 10.1.2018.

Tek što je Nova godina prošla, mlade volonterke iz SŠ Ludbreg krenule su na edukaciju „Mala škola solidarnosti“ u sklopu projekta „(Ne) budi mi (ne)prijatelj!“ koji provodi Udruga za podršku žrtvama i svjedocima u partnerstvu sa Srednjom školom Ludbreg od
1. kolovoza 2017. Projekt je sufinancirala Europska unija iz Europskog socijalnog
fonda u sklopu Operativnog programa Učinkoviti ljudski potencijali 2014.-2020. Iako je mala škola trajala samo tri dana, dani su nam bili ispunjeni različitim radionicama, predavanjima i vježbama. Odsjele smo u hotelu Dubrovnik u Zagrebu. Teme o kojima smo raspravljale
ticale su se globalnih problema i prepreka s kojima se suvremeno društvo svakodnevno susreće poput diskriminacije, neimanja tolerancije, pitanja izbjeglica, građanske hrabrosti i
građanskog aktivizma. Volonterke koje su održavale predavanja su bile veoma zanimljive, susretljive i imale su interaktivne vježbe u sklopu svojeg predavanja. Osim nas volonterki iz SŠ Ludbreg, bilo je još 20 sjajnih djevojaka iz cijele Hrvatske, od Vinkovaca pa sve do Makarske koje su bile zabavne, zanimljive i s kojima smo sklopile divna prijateljstva. Na radionicama na kojima smo sudjelovale uvijek je bilo smijeha i zabave, nikad nije bilo dosadno, ali kada je došao red za rastanak, pomalo smo sve bile tužne jer naše zajedništvo je prestalo, no kući smo donijele pregršt novih saznanja, vještina i naravno prekrasnih sjećanja. Nadamo se da će tako biti i u travnju na „Maloj školi Medijacije“ u Lovranu.

 Viktorija Hadari, 4.a